Θερινοί Ολυμπιακοί Αγώνες 2012

Οι Θερινοί Ολυμπιακοί Αγώνες 2012, γνωστοί και ως Αγώνες της 30ης Ολυμπιάδας,  ήταν μία διεθνής αθλητική διοργάνωση που έλαβε χώρα στο Λονδίνο, πρωτεύουσα του Ηνωμένου Βασιλείου, από τις 27 Ιουλίου ως τις 12 Αυγούστου 2012. Αυτή ήταν η 30η διοργάνωση Θερινών Ολυμπιακών Αγώνων υπό την αιγίδα της Διεθνούς Ολυμπιακής Επιτροπής (ΔΟΕ). Συμμετείχαν συνολικά 10.768 αθλητές από 204 χώρες. Το Λονδίνο είχε ήδη φιλοξενήσει τις διοργανώσεις του 1908 και 1948 και έγινε έτσι η πρώτη πόλη που διοργανώνει τρεις Ολυμπιακούς Αγώνες. 

Το Λονδίνο επιλέχθηκε ως η διοργανώτρια πόλη στην 117η Σύνοδο της ΔΟΕ στη Σιγκαπούρη στις 6 Ιουλίου 2005, νικώντας προσφορές από τη Μόσχα, τη Νέα Υόρκη, τη Μαδρίτη και Παρίσι. Η κατασκευή για τους Αγώνες περιελάμβανε σημαντική ανάπλαση, με έμφαση στη βιωσιμότητα .Η κύρια εστίαση ήταν ένα νέο Ολυμπιακό Πάρκο 200 εκταρίων (490 στρεμμάτων) , που κατασκευάστηκε σε μια πρώην βιομηχανική τοποθεσία στο Στράτφορντ, στο Ανατολικό Λονδίνο .Οι Αγώνες έκαναν επίσης χρήση χώρων που υπήρχαν ήδη πριν από την προσφορά.

Πρώτη στη συγκομιδή μεταλλίων ήταν η χώρα των Ηνωμένων Πολιτειών, με την Κίνα και τη διοργανώτρια Μεγάλη Βρετανία να ακολουθούν. Πραγματοποιήθηκαν επίσης αρκετές επιτυχημένες προσπάθειες από τους αθλητές, ενώ σημειώθηκαν και ολυμπιακά ρεκόρ. Αν και υπήρξαν αρκετές αντιπαραθέσεις, οι αγώνες του 2012 κρίθηκαν άκρως επιτυχημένοι στα πρότυπα του υγιούς ανταγωνισμού μεταξύ των εθνών σε όλο τον κόσμο, με εξαίρετα γήπεδα και ομαλή διεξαγωγή των αγώνων. Επιπλέον, η έμφαση στην αθλητική κληρονομιά θεωρήθηκε ως πρότυπο για τους μελλοντικούς Ολυμπιακούς Αγώνες.

Διαδικασία επιλογής 
Σύμφωνα με τη διαδικασία επιλογής της Διεθνούς Ολυμπιακής Επιτροπής (ΔΟΕ), ως τις 15 Ιουλίου 2003 οι υποψήφιες πόλεις θα έπρεπε να καταθέσουν την αίτησή τους. Οι υποψήφιες πόλεις ήταν οι εξής: 

 Αβάνα (Κούβα) 
 Κωνσταντινούπολη (Τουρκία)
 Λειψία (Γερμανία) 

 Λονδίνο (Ηνωμένο Βασίλειο)
 Μαδρίτη (Ισπανία) 
 Μόσχα (Ρωσία) 

 Νέα Υόρκη (Η.Π.Α.) 
 Παρίσι (Γαλλία)
 Ρίο ντε Τζανέιρο (Βραζιλία)

Στις 18 Μαΐου 2004 η ΔΟΕ, βάσει οικονομικών και τεχνικών κριτηρίων, μείωσε τις πόλεις σε 5, από τις οποίες θα ψηφιζόταν η διοργανώτρια των Αγώνων. Αυτές ήταν το Λονδίνο, η Μαδρίτη, η Μόσχα, η Νέα Υόρκη και το Παρίσι. Από αυτές το Παρίσι εμφανιζόταν ως το απόλυτο φαβορί.

Στις 6 Ιουλίου 2005, στην 117η Σύνοδο της ΔΟΕ που διοργανώθηκε στην Σιγκαπούρη, έγινε η μυστική ψηφοφορία για την επιλογή της διοργανώτριας πόλης. Η Μόσχα ήταν η πρώτη που αποκλείστηκε και την ακολούθησαν οι Νέα Υόρκη και Μαδρίτη. Η τελική ψηφοφορία ανάμεσα στο Λονδίνο και το Παρίσι ανέδειξε νικήτρια την πρώτη με 54 έναντι 50 ψήφων.

Προετοιμασία

Εθελοντές 
Ο αρχικός στόχος, που τέθηκε το 2004, μιλούσε για 70.000 εθελοντές. Το 2010 όμως, οι διοργανωτές δέχθηκαν περισσότερες από 240.000 αιτήσεις. Οι εθελοντές εκτέλεσαν διάφορες εργασίες πριν και κατά τη διάρκεια των Αγώνων.

Λογότυπα 
Δημιουργήθηκαν δύο λογότυπα για τους Ολυμπιακούς Αγωνές: το ένα χρησιμοποιήθηκε κατά τη διάρκεια της υποψηφιότητας της χώρας και το δεύτερο για τους Αγώνες. Τα αποκαλυπτήρια του τελευταίου, που σχεδιάστηκε από την εταιρεία Wolff Olins, έγιναν στις 4 Ιουνίου 2007. Απεικονίζει τον αριθμό 2012, με τους Ολυμπιακούς κύκλους ενσωματωμένους μέσα στο μηδέν.

Μασκότ 

Οι επίσημες μασκότ των Ολυμπιακών και Παραολυμπιακών Αγώνων του 2012 έγιναν γνωστές στις 19 Μαΐου 2010. Ο Γουένλοκ και η Μάντεβιλ είναι δύο φουτουριστικά μεταλλικά δημιουργήματα του Γκραντ Χάντερ, τα οποία διαθέτουν μόνο ένα μάτι, που αντιπροσωπεύει το φακό μίας κάμερας που καταγράφει ό,τι βλέπουν.

Τα ονόματά τους είναι ιδιαίτερα συμβολικά: η μασκότ των Ολυμπιακών Αγώνων πήρε το όνομα της από το χωριό Ματς Γουένλοκ, το οποίο επισκέφθηκε ο Πιερ ντε Κουμπερτέν το 1890 για να παρακουλουθήσει τοπικούς αθλητικούς αγώνες, εμπειρία που μεταξύ άλλων και αυτή του ενέπνευσε την ιδέα της αναβίωσης των Ολυμπιακών Αγώνων. Η μασκότ των Παραολυμπιακών οφείλει το όνομά της στο νοσοκομείο Στόουκ Μάντεβιλ, εξειδικευμένο σε περιπτώσεις αναπήρων, όπου το 1948 -παράλληλα με τους πρώτους μεταπολεμικούς Ολυμπιακούς στο Λονδίνο- διοργανώθηκαν αγώνες για βετεράνους του Β΄ Παγκοσμίου Πολέμου.

Μετάλλια 
Περίπου 4.700 Ολυμπιακά και Παραολυμπιακά μετάλλια δημιουργήθηκαν από τη Royal Mint. Σχεδιάστηκαν από τους David Watkins (Ολυμπιακά) and Lin Cheung (Παραολυμπιακά). Κάθε μετάλλιο ζυγίζει 375-400 γραμμάρια, έχει διάμετρο 85 χιλιοστά και πάχος 7 χιλιοστά. Στην μπροστά όψη, απεικονίζεται η θεά Νίκη να εξέρχεται από το Παναθηναϊκό Στάδιο. Στην πίσω όψη,  υπάρχει το λογότυπο των Αγώνων, ο ποταμός Τάμεσης και μια σειρά από γραμμές που αναπαριστούν "την ενέργεια των αθλητών και μία αίσθηση δημιουργίας κοινής προσπάθειας". Τα μετάλλια μεταφέρθηκαν και αποθηκεύτηκαν σε θησαυροφυλάκια στον Πύργο του Λονδίνου στις 2 Ιουλίου.

Ολυμπιακή λαμπαδηδρομία 

Η τελετή Αφής της Ολυμπιακής φλόγας έγινε στις 10 Μαΐου 2012 στην Αρχαία Ολυμπία και μέχρι τις 17 Μαΐου ταξίδεψε σε διάφορες πόλεις της Ελλάδας, πριν καταλήξει στο Παναθηναϊκό Στάδιο όπου και έγινε η τελετή παράδοσης στους Βρετανούς.

Την επόμενη ημέρα, η φλόγα έφτασε με την πτήση "BA2012" στο Ηνωμένο Βασίλειο και στις 19 Μαΐου ξεκίνησε από την περιοχή Land's End (στο δυτικότερο σημείο της ηπειρωτικής χώρας) το ταξίδι της σε όλη τη Μεγάλη Βρετανία. Η λαμπαδηδρομία διήρκησε 70 ημέρες και περίπου 8.000 άνθρωποι μετέφεραν τη δάδα διανύοντας συνολική απόσταση σχεδόν 13.000 χιλιομέτρων. Η φλόγα επισκέφτηκε επίσης έξι νησιά της Μεγάλης Βρετανίας αλλά και το Δουβλίνο (Ιρλανδία) καταλήγοντας στις 21 Ιουλίου στην ευρύτερη περιοχή του Λονδίνου και στις 27 Ιουλίου στο Ολυμπιακό Στάδιο της πόλης για την τελετή έναρξης.

Επίσημο τραγούδι 
Το επίσημο τραγούδι των Ολυμπιακών Αγώνων είναι το "Survival" το οποίο ερμηνεύει το αγγλικό συγκρότημα Muse. Ακουγόταν όταν οι αθλητές έμπαιναν στο στάδιο και στο χρονικό διάστημα πριν τις απονομές μεταλλίων.

Αθλήματα 
Στο πρόγραμμα των Αγώνων συμπεριλαμβάνονταν τα εξής αθλήματα (σε παρένθεση ο αριθμός των αγωνισμάτων):

 Αντιπτέριση (5)
 Αντισφαίριση (5)
 Άρση βαρών (15)
 Γυμναστική (18)
 Επιτραπέζια αντισφαίριση (4)
 Ιππασία (6)

 Ιστιοπλοΐα (10)
 Καλαθοσφαίριση (2)
 Κανόε καγιάκ (16)
 Καταδύσεις (8)
 Κολύμβηση (34)
 Κωπηλασία (14)

 Μοντέρνο πένταθλο (2)
 Ξιφασκία (10)
 Πάλη (18)
 Πετοσφαίριση (4)
 Ποδηλασία (18)
 Ποδόσφαιρο (2)

 Πυγμαχία (13)
 Σκοποβολή (15)
 Στίβος (47)
 Συγχρονισμένη κολύμβηση (2)
 Τάε κβον ντο (8)
 Τζούντο (14)

 Τοξοβολία (4)
 Τρίαθλο (2)
 Υδατοσφαίριση (2)
 Χειροσφαίριση (2)
 Χόκεϊ σε χόρτο (2)

Για πρώτη φορά συμπεριλήφθηκε η πυγμαχία γυναικών, με 36 αθλήτριες να συμμετέχουν σε τρεις διαφορετικής κατηγορίες με βάση τα κιλά τους. Επίσης, υπήρξε μία ειδική εξαίρεση η οποία επέτρεψε να διεξαχθούν τα διάφορα αγωνίσματα σκοποβολής, τα οποία θα ήταν παράνομα αλλιώς, σύμφωνα με όσα διατάζει ο νόμος περί οπλοχρησίας του Ηνωμένου Βασιλείου.

Η υποψηφιότητα του Λονδίνου περιελάμβανε 28 αγωνίσματα, όσα είχαν και οι πιο πρόσφατοι Αγώνες, αλλά η Διεθνής Ολυμπιακή Επιτροπή αποφάσισε με ψηφοφορία να βγάλει από το πρόγραμμα το μπέιζμπολ και το σόφτμπολ, δύο ημέρες μετά την επιλογή του Λονδίνου ως διοργανώτρια πόλη. Ακολούθως, η Δ.Ο.Ε. τέλεσε ψηφοφορία για το αν θα έπρεπε αυτά τα αθλήματα να αντικατασταθούν από άλλα. Ως πιθανοί αντικαταστάτες θεωρήθηκαν το καράτε, την τοιχοσφαίριση, το γκολφ, τα ρόλερ σπορτς και το ράγκμπι σέβενς. Το καράτε και η τοιχοσφαίριση ήταν οι δύο τελικές υποψηφιότητες αλλά κανένα από τα δύο δεν πήρε τις ψήφους που χρειαζόταν για να φτάσει την απαιτούμενη πλειοψηφία των δύο-τρίτων.

Συμμετέχουσες χώρες 

Περισσότεροι από 10.500 αθλητές από 204 χώρες έλαβαν μέρος στους Αγώνες και έγινε έτσι η πολυπληθέστερη διοργάνωση που έχει διεξαχθεί ποτέ στη Μεγάλη Βρετανία.

Η Ολυμπιακή Επιτροπη των Ολλανδικών Αντιλλών, αν και είχε σχεδιαστεί να συνεχιστεί η λειτουργία της μετά τη διάλυση των Ολλανδικών Αντιλλών, τελικά αποσύρθηκε από μέλος της Διεθνούς Ολυμπιακής Επιτροπής τον Ιούνιο του 2011. Ωστόσο, επετράπη στους τρεις αθλητές της συγκεκριμένης περιοχής που προκρίθηκαν στους Αγώνες του 2012 να λάβουν μέρος ως ανεξάρτητη ομάδα υπό την Ολυμπιακή σημαία. Μαζί τους ήταν και ένας αθλητής από το Νότιο Σουδάν, το νέο κράτος που δεν είχε ακόμη δική του Ολυμπιακή Επιτροπή.

Αναλυτικά οι χώρες με αλφαβητική σειρά (σε παρένθεση ο αριθμός των αθλητών):

Οι Αγώνες

Πρόγραμμα Αγώνων 

Το επίσημο πρόγραμμα ανακοινώθηκε στις 15 Φεβρουαρίου 2011. Οι Αγώνες ξεκίνησαν ουσιαστικά στις 25 Ιουλίου με τα πρώτα παιχνίδια για το τουρνουά ποδοσφαίρου γυναικών, ενώ ακολούθησε το αντίστοιχο τουρνουά των ανδρών (26 Ιουλίου) και οι γύροι κατάταξης στο ατομικό ανδρών και γυναικών της τοξοβολίας (27 Ιουλίου). Η επίσημη τελετή έναρξης των Αγώνων διεξήχθη το βράδυ της 27ης Ιουλίου. Από την επόμενη ημέρα έως και τις 12 Αυγούστου τελέστηκαν όλα τα αγωνίσματα που βρίσκονταν στο πρόγραμμα. Η τελετή λήξης πραγματοποιήθηκε το βράδυ της ίδια ημέρας.

Παγκόσμια ρεκόρ

Πίνακας μεταλλίων 

Οι πρώτες δέκα χώρες στον πίνακα μεταλλίων:

Δείτε επίσης 
Η Ελλάδα στους Θερινούς Ολυμπιακούς Αγώνες 2012
Θερινοί Παραολυμπιακοί Αγώνες 2012

Παραπομπές

Εξωτερικοί σύνδεσμοι 

Η επίσημη ιστοσελίδα των Ολυμπιακών Αγώνων 2012 
Η επίσημη ιστοσελίδα του Λονδίνου από τη Διεθνή Ολυμπιακή Επιτροπή

 

 
Πολυαθλητικές διοργανώσεις το 2012